**מגילת רות - חג הקציר והצדקה**

**מבוא**

בחג השבועות אנו קוראים את מגילת רות. יש לכך מספר סיבות: ההתגיירות של רות שמקבלת עליה עול מצוות מתאים ליום מתן תורה, יום הולדתו של דויד המלך ועוד. חשובה לא פחות היא העובדה שבימים אלו מתחיל בארץ ישראל קציר השעורים, ובתקופה זו ממש, בימי הקציר מתנהל הסיפור הדרמטי של המגילה.

במגילת רות אנו זוכים לקבל חלון קטן להצצה בחיי היום יום של אבותינו בתקופת התנך, על דאגותיהם, שמחותיהם וההתנהלות הקהילתית. רק בסוף הסיפור אנו מגלים שהסיפור המשפחתי הוא בעצם סיפור על משפחת המלוכה העתידית, בית דויד. איזו התנהגות אישית וקהילתית מתגלה כאן? כיצד מתייחסים לאישה זרה, לעניים, למשפחה שכמעט נעלמה ולנכסיה? על כך נלמד ממגילת רות.

השיעור מתבסס על כך שהתלמידים מכירים את סיפור המגילה. אם יש צורך ערכו בשיעור מקדים חזרה קצרה על סיפור המגילה, עם תלמידים צעירים, מומלץ לעשות זאת בעזרת תמונות.

סיפור המגילה מרתק וניתן לפתח איתו נושאים רבים: היבום, מעמד הגר יחסי ישראל ומואב ועוד. הפעם בחרנו לעסוק במצוות הצדקה, נסו למקד את התלמידים לנושא ולא לגלוש לנושאים אחרים.

**מהלך השיעור**

**פתיח:**

1. חידון קצר על מגילת רות
2. להניח קופת צדקה על השולחן. מה זה? בשביל מה? האם אתם מכירים דרכים נוספות לתת צדקה? (בצ'ק לעמותת צדקה, במצרכי מזון לעניים, מתן בסתר)

בתקופת המקרא, כשרוב אבותינו היו חקלאים היו דרכים אחרות לכך. ואותן נפגוש במגילה.

**לימוד**

1. לקט שכחה ופאה: אלו שלוש ממצוות הצדקה החקלאיות שמצווים החקלאים המבוססים, בעלי הקרקעות לסייע לעניים שהם בדרך כלל אלמנות ויתומים וכן גרים, שאין להם חלקת שדה מימנה יוכלו להתפרנס.
2. עיון בפרק ב' במגילה, המספר על הארועים בשדה. בעזרת השאלות אנו מובילים את התלמידים להבנת ההתרחשויות, ואז לבדוק קיום מצוות הצדקה.
3. נסחו את העיקרון של מצוות הצדקה בשדה כפי שמתקיימות במגילה.

**אסיף:**

ראינו כיצד מקיימים את מצוות 'לקט' המאפשרת לעני לאסוף מהשדה עם הפועלים ולהתפרנס ולמצא א מזונו. ראינו את בועז נוהג בנדיבות ברות ואף מנחה את עובדיו לאפשר לרות לאסוף גם בין העומרים ואף מזמין אותה לסעודת הפועלים.

מה מכל זה ניתן לעשות בחברה עירונית-מודרנית שלא מתפרנסת מחקלאות? מה באחריות כל אדם? מה באחריות הקהילה?

אנו מקווים שלתלמידים יהיו כאן רעיונות יצירתיים כיצד לשלב אדם נזקק בין העובדים ולאפשר לו להתחזק ולחזור להתפרנס בעצמו. חשוב ליישם את הרעיונות הגדולים במעשה כלשהו של צדקה על ידי התלמידים.

**משימה 1:** פעילות מעשית בנושא הצדקה

**משימה 2:** לתלמידים יצירתיים אנו מציעים לכתוב על אירועי היום בשדה כפי שמספר אותם אחד מהנוכחים בשדה למכריו:

כתבו על אירועי היום בשדה כפי שמספר אותם אחד מהנוכחים בשדה למכריו: מה מספרת רות לנעמי כשהיא חוזרת בערב, מה מספר בועז לשכנו, מה מספר הנער הממונה על הקוצרים, או אחד מהעובדים בשדה.

**צידה לדרך:** הברכות שבסיום המגילה, בהן מתגלה שכל העם שותף לברכות לנישואי בועז ורות, והשכנו מצטרפות לשמחת ההורים והסבתא המאמצת ונותנות שם לילד. בסיום המגילה גם מתגלה לנו שהסיפור המשפחתי הוא הסיפור הלאומי, כי צאצא למשפחה זו יהיה דויד מלך ישראל.